ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Μαρτίου 1996 για την οργάνωση προσωρινού πειράματος σε σχέση με τη μέγιστη περιεκτικότητα σε αδρανή ύλη των σπόρων προς σπορά σόγιας (96/202/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 69/208/ΕΟΚ του Συμβουλίου, της 30ής Ιουνίου 1969, περί της εμπορίας των σπόρων προς σπορά των ελαιούχων και κλωστικών φυτών (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 12α,
Εκτιμώντας:
ότι η οδηγία 69/208/ΕΟΚ προβλέπει όρια, σε σχέση με τη μέγιστη περιεκτικότητα σε αδρανή ύλη όπως αυτή ορίζεται σύμφωνα με τις τρέχουσες διεθνείς μεθόδους δοκιμασίας, στα οποία πρέπει να ανταποκρίνονται οι σπόροι προς σπορά σόγιας 7
ότι τα όρια αυτά έχουν καθορισθεί για να μειωθεί ο κίνδυνος μόλυνσης από Phialophora gregata και Phytophthora megasperma f. sp. glycinea 7
ότι, σύμφωνα με τις τρέχουσες διεθνείς μεθόδους δοκιμασίας, ο ορισμός της αδρανούς ύλης περιλαμβάνει «θραύσματα σπόρων ή τραυματισμένους σπόρους, σε μέγεθος το ήμισυ ή λιγότερο του ημίσεος σε σχέση με το αρχικό» 7
ότι, σύμφωνα με τις επιστημονικές γνώσεις, το πραναφερθέν συστατικό της αδρανούς ύλης δεν δημιουργεί κίνδυνο μόλυνσης από τους ανωτέρω επιβλαβείς οργανισμούς 7
ότι με την απόφαση 93/213/ΕΟΚ της Επιτροπής (2) οργανώθηκε προσωρινό πείραμα κάτω από συγκεκριμένες συνθήκες με στόχο την αναζήτηση της βελτίωσης των διατάξεων που αφορούν τη μέγιστη περιεκτικότητα σε αδρανή ύλη των σπόρων προς σπορά σόγιας 7
ότι το πείραμα έληξε την 30ή Ιουνίου 1995 7
ότι το πείραμα δεν κατέληξε σε οριστικά αποτελέσματα και ως εκ τούτου είναι επιθυμητή η συνέχιση του πειράματος κάτω από τις ίδιες συνθήκες 7
ότι είναι επιθυμητή η επέκταση του πειράματος σε σπόρους που έχουν συλλεχθεί σε τρίτες χώρες 7
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οργανώνεται προσωρινό πείραμα σε κοινοτικό επίπεδο, υπό τους όρους που αναφέρονται στο άρθρο 2, με σκοπό να εκτιμηθεί αν τα όρια ή οι λοιπές προϋποθέσεις που ισχύουν για τους σπόρους προς σπορά σόγιας, όσον αφορά το ποσοστό βάρους της αδρανούς ύλης δυνάμει του παραρτήματος ΙΙ στήλη Ι σημείο 3 στοιχείο γ) της οδηγίας 69/208/ΕΟΚ, πρέπει να τροποποιηθούν ώστε να μη λαμβάνεται υπόψη το συστατικό που περιγράφεται ως «θραύσματα σπόρων ή τραυματισμένοι σπόροι, με μέγεθος το ήμισυ ή λιγότερο του ημίσεος σε σχέση με το αρχικό».
Άρθρο 2
Οι όροι που αναφέρονται ανωτέρω στο άρθρο 1 είναι:
α) το όριο σχετικά με την αδρανή ύλη δεν περιλαμβάνει θραύσματα σπόρων, ή τραυματισμένους σπόρους, με μέγεθος το ήμισυ ή λιγότερο του ημίσεως σε σχέση προς το αρχικό 7
β) κατά τις επίσημες δοκιμασίες σπόρων, το υλικό αποτελείται από σπόρους και το λοιπό υλικό ζυγίζονται χωριστά, εκτός εάν η συνολική ποσότητα αδρανούς ύλης δεν υπερβαίνει το 0,3 % 7
γ) οι σπορομερίδες πρέπει να συνοδεύονται από επίσημο πιστοποιητικό ανάλυσης του σπόρου, το οποίο αναφέρει τα αποτελέσματα της ζύγισης κατά το ανωτέρω στοιχείο β) 7
δ) η επίσημη ετικέτα που καθορίζεται από την οδηγία 69/208/ΕΟΚ ή, προκειμένου για τρίτες χώρες, η ετικέτα του ΟΟΣΑ φέρει τον αριθμό της παρούσας απόφασης, και την ένδειξη «κανόνες και πρότυπα ΕΚ». Αντ' αυτού, ο αριθμός της παρούσας απόφασης μπορεί να εμφαίνεται σε οποιοδήποτε άλλο επίσημο έγγραφο που συνοδεύει τη σπορομερίδα 7
ε) οι αρμόδιες για την πιστοποίηση αρχές παρακολουθούν το πείραμα 7
στ) δείγματα από σπορομερίδες που πιστοποιήθηκαν επισήμως κατόπιν του πειράματος αυτού δίνονται για τις συγκριτικές κοινοτικές δοκιμές.
Άρθρο 3
1. Όλα τα κράτη μέλη δύνανται να συμμετάσχουν στο πείραμα.
2. Τα κράτη μέλη ενημερώνουν την Επιτροπή, αν έχουν αποφασίσει να συμμετάσχουν στο πείραμα.
3. Το πείραμα λήγει στις 30 Ιουνίου 1998. Τα κράτη μέλη δύνανται να αποφασίσουν να παύσουν να συμμετέχουν στο πείραμα νωρίτερα.
4. Προ του τέλους κάθε έτους, τα κράτη μέλη διαβιβάζουν στην Επιτροπή και στα άλλα κράτη μέλη έκθεση ως προς την πρόοδο των εργασιών και ως προς τα αποτελέσματα του πειράματος.
Άρθρο 4
Η απόφαση απευθύνεται στα κράτη μέλη.
Βρυξέλλες, 4 Μαρτίου 1996.